Την αντίθεσή του στην επιλογή ενός ενωμένου, αμετάφραστου ονόματος για την ΠΓΔΜ, όπως το «GornaMakedonija», τάχθηκε ο Νίκολα Ντιμιτρόφ, λέγοντας ότι δεν θα μπορούσε να αποδεχθεί μια «αναξιοπρεπή» ονομασία.

Μιλώντας σε τηλεοπτικό σταθμό, ο υπουργός Εξωτερικών της ΠΓΔΜ δήλωσε ότι ο γεωγραφικός προσδιορισμός που θα μπορούσε να αποδεχτεί η ΠΓΔΜ στην ονομασία της «δεν μπορεί να είναι αναξιοπρεπής».

«Πρακτικά, το όνομά μας δεν υπάρχει σε ένα ενωμένο όνομα. Ούτε, πάλι, το ενωμένο είναι σύνθετο όνομα», πρόσθεσε.

Επίσης, σημείωσε ότι το ζήτημα της εθνικής ταυτότητας δεν μπορεί να αποτελέσει αντικείμενο διαπραγμάτευσης για τα Σκόπια.

«Νομίζω ότι η ουσία του συμβιβασμού, εφόσον είναι εφικτός, είναι σε δύο πυλώνες. Ο ένας πυλώνας είναι ότι οι "Μακεδόνες" πρέπει να είναι "Μακεδόνες" που μιλούν την "μακεδονική" γλώσσα, γιατί ο φόβος (μας) από τη συγκεκριμενοποίηση του ονόματος "Μακεδονία" με έναν προσδιορισμό θα είναι αδύνατον να καλυφθεί. Αυτός ο φόβος θα πρέπει να καλυφθεί καταλλήλως, ώστε εμείς γενικά να μπορέσουμε να ανοιχτούμε σε έναν γεωγραφικό προσδιορισμό» είπε.

Όσον αφορά τη μετονομασία του αεροδρομίου των Σκοπίων και του κεντρικού αυτοκινητοδρόμου της χώρας και την κριτική που έχει ασκηθεί στην κυβέρνησή του ότι συνιστούν υποχώρηση προς την Ελλάδα, ο Νικόλα Ντιμιτρόφ υποστήριξε ότι αυτά θα έπρεπε να γίνουν ακόμα και αν δεν υπήρχε το θέμα του ονόματος.

Αναρωτήθηκε αν πρέπει να συζητάμε για το παρελθόν.

«Με αυτό θα μείνουμε; Με τους μύθους για το ποιος έχει τις πιο ένδοξες ήττες; Ή θα προσπαθήσουμε να λύσουμε τα προβλήματα για να εξασφαλίσουμε το παρόν και το μέλλον; Ιδιαίτερα από τη στιγμή που την υπεράσπιση της ταυτότητας την φέραμε σε ένα πεδίο που η άλλη πλευρά προηγείται με 99-1, από την άποψη της δυτικής σκέψης, της φιλοσοφίας. Ανοίξτε καμιά εγκυκλοπαίδεια. Δεν υπήρχαν έθνη εκεί. Αυτός ο κόσμος είχε τέτοια κουλτούρα, αυτή ήταν η γλώσσα αυτού του πολιτισμού, τα αρχαία ελληνικά», είπε.

«Σλαβική η γλώσσα μας»

Αναφερόμενος δε στο πρόβλημα σχετικά με τον τρόπο που θα κατονομάζεται η γλώσσα και η υπηκοότητα, είπε ότι αυτά περιπλέχθηκαν και επιβαρύνθηκαν «από την πολιτική "εξαρχαϊσμού" της προηγούμενης κυβέρνησης της ΠΓΔΜ», αφήνοντας σαφή αιχμή στον Νίκολα Γκρούεφσκι.

«Η δική μας γλώσσα είναι αναμφίβολα σλαβική. Δεν υπάρχει αμφιβολία ότι υπάγεται στην ομάδα των νοτιοσλαβικών γλωσσών. Εμείς, μέσω της πολιτικής του εξαρχαϊσμού, επιχειρήσαμε να ενισχύσουμε τη ρίζα, για ποιους λόγους η γλώσσα είναι "μακεδονική" και εμείς "Μακεδόνες", γεγονός που μας έφερε σε ένα ευάλωτο πεδίο, επειδή αυτός είναι ο κόσμος του ελληνικού πολιτισμού», τόνισε.

Και κατάληξε λέγοντας ότι ο «κόσμος των εθνών, της δημιουργίας των εθνών κλπ είναι πολύ πιο πρόσφατος - τον 18ο, 19ο και στις αρχές του 20ού αιώνα. Έτσι, όταν με το άγαλμα του Αλέξανδρου προσπαθείτε να υπερασπιστείτε την ταυτότητα, δημιουργείτε πολύ μεγαλύτερη αντίσταση εκεί όπου θα έπρεπε να δώσουμε τα χέρια».

Αναγνώρισε μάλιστα στην Ελλάδα ότι «ενδιαφέρεται πραγματικά για τη λύση του προβλήματος», σημειώνοντας ότι «και οι δύο πλευρές πληρώνουν ήδη το πολιτικό κόστος από το άνοιγμα αυτού του προβλήματος και έχουν επενδύσει πολιτικά στην επίλυσή του, ενώ τόνισε ότι η Ελλάδα έχει μακροπρόθεσμο στρατηγικό συμφέρον να είναι η ΠΓΔΜ στενός σύμμαχός της, μέλος του ΝΑΤΟ και της Ε.Ε.», γιατί «γείτονες είμαστε και γείτονες θα μείνουμε».

«Αν δεν υπάρξει μία κατάληξη που θα καλύπτει και τις δικές μας βασικές ανησυχίες, και τις δικές τους ανησυχίες, τότε δεν θα υπάρξει όφελος και θα μείνουμε μόνο με το πολιτικό κόστος. 'Αρα, νομίζω ότι και στην Ελλάδα υπάρχει ενδιαφέρον για λύση» ανάφερε.

Όσον αφορά την ελληνική απαίτηση για αλλαγή του Συντάγματος της ΠΓΔΜ, ο Νίκολα Ντιμιτρόφ ανέφερε ότι «μία διεθνής συμφωνία που θα κυρωθεί από το κοινοβούλιο είναι η πιο σοβαρή εγγύηση».

Τέλος, εξέφρασε την άποψη ότι στην επίσκεψη του υπουργού Εξωτερικών της Ελλάδας Νίκου Κοτζιά στα Σκόπια «σημειώθηκε πρόοδος» στις διαπραγματεύσεις για την εξεύρεση λύσης στο ζήτημα της ονομασίας και εξέφρασε την εκτίμηση ότι στο νέο γύρο διαπραγματεύσεων που θα διεξαχθεί στις 30 Μαρτίου, στη Βιέννη, οι δύο χώρες «θα μπορούσαν να προχωρήσουν μπροστά».